CELEX: C2004/300/86
Language: el
Date: 2004-12-04 00:00:00
Title: Υπόθεση Τ-361/04: Προσφυγή της Δημοκρατίας της Αυστρίας κατά της Επιτροπής των Ευρωπαϊκών Κοινοτήτων που ασκήθηκε την 1η Σεπτεμβρίου 2004

4.12.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 300/44
            
         Προσφυγή της Δημοκρατίας της Αυστρίας κατά της Επιτροπής των Ευρωπαϊκών Κοινοτήτων που ασκήθηκε την 1η Σεπτεμβρίου 2004
   (Υπόθεση Τ-361/04)
   (2004/C 300/86)
   Γλώσσα διαδικασίας: η γερμανική
   Η Δημοκρατία της Αυστρίας, εκπροσωπούμενη από τον Dr. Harald Dossi, με τόπο επιδόσεων στο Λουξεμβούργο, άσκησε την 1η Σεπτεμβρίου 2004 προσφυγή κατά της Επιτροπής των Ευρωπαϊκών Κοινοτήτων ενώπιον του Πρωτοδικείου των Ευρωπαϊκών Κοινοτήτων.
   H προσφεύγουσα ζητεί από το Δικαστήριο:
   
               —
            
            
               να ακυρώσει την προκύπτουσα από έγγραφο της 22ας Ιουνίου 2004 απόφαση της Επιτροπής να αρνηθεί οριστικώς την υποβολή προτάσεως θεσπίσεως ενός νέου συστήματος οικοσημείων ή ενός παρόμοιου συστήματος προς διασφάλιση της προστασίας του περιβάλλοντος και της ανθρώπινης υγείας σε μόνιμη και σταθερή βάση, κατά την έννοια του ενάτου πρωτοκόλλου της πράξης προσχωρήσεως του 1994, και, ως εκ τούτου, τη σχετική πρόσκληση προς ενέργεια που της απηύθυνε η Δημοκρατία της Αυστρίας στις 31 Μαρτίου 2004·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Το ένατο πρωτόκολλο για τις οδικές, σιδηροδρομικές και συνδυασμένες μεταφορές στην Αυστρία, το οποίο προσαρτήθηκε στην πράξη περί των όρων προσχωρήσεως της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας και των προσαρμογών των συνθηκών επί των οποίων βασίζεται η Ένωση, της 24ης Ιουνίου 1994, περιλαμβάνει ειδική ρύθμιση περί της διελεύσεως από την Αυστρία οχημάτων βαρέων μεταφορών, η οποία αποσκοπεί στην προστασία του περιβάλλοντος και της ανθρώπινης υγείας. Η προσφεύγουσα επισημαίνει ότι η ρύθμιση αυτή σκοπό έχει να μειώσει το «σύνολο των εκπομπών ΝΟx από οχήματα βαρέων μεταφορών εμπορευμάτων που διασχίζουν την Αυστρία υπό διαμετακόμιση […] κατά 60 % κατά την περίοδο μεταξύ 1ης Ιανουαρίου 1992 και 31ης Δεκεμβρίου 2003, σύμφωνα με τον πίνακα του παραρτήματος 4». Επομένως, κατά την έννοια και τον σκοπό της διατάξεως αυτής, οι συνολικές εκπομπές ΝΟx πρέπει να μειωθούν κατά 60 %.
   Κατά την προσφεύγουσα, από το άρθρο 11, παράγραφος 4, του πρωτοκόλλου προκύπτει ότι η σκοπούμενη μείωση κατά 60 % των εκπομπών ΝΟx από οχήματα βαρέων μεταφορών υπό διαμετακόμιση πρέπει να επιτευχθεί σε «μόνιμη και σταθερή βάση» και ότι, επομένως, ο σκοπός του πρωτοκόλλου αυτού εκτείνεται πέραν της τυπικής παρελεύσεως της μεταβατικής περιόδου στις 31 Δεκεμβρίου 2003. Η Δημοκρατία της Αυστρίας υποστηρίζει ότι οι σκοποί του Πρωτοκόλλου εξακολουθούν να είναι δεσμευτικοί και ότι απαιτείται η θέσπιση είτε ενός σύμφωνου προς το πρωτογενές κοινοτικό δίκαιο συστήματος οικοσημείων που θα αντικαταστήσει το προηγούμενο είτε μιας ρυθμίσεως που θα εξασφαλίζει με παρόμοιο τρόπο την επίτευξη του σκοπού του μεταβατικού πρωτοκόλλου.
   Η προσφεύγουσα ισχυρίζεται ότι ο κανονισμός (ΕΚ) 2327/2003 (1) που εξέδωσαν στο μεταξύ το Συμβούλιο και το Κοινοβούλιο δεν ανταποκρίνεται στον σκοπό εξασφαλίσεως της προστασίας του περιβάλλοντος και της ανθρώπινης υγείας σε μόνιμη και σταθερή βάση, κατά την έννοια του ενάτου πρωτοκόλλου, και επισημαίνει ότι για τον λόγο αυτό έχει ασκήσει προσφυγή για την ακύρωση αυτού (2). Κατά την προσφεύγουσα, πρέπει, επομένως, να γίνει δεκτό ότι επί του παρόντος δεν υφίσταται κανένα κοινοτικό σύστημα προστασίας που να εκπληρώνει τους δεσμευτικούς και απορρέοντες από πρωτογενές κοινοτικό δίκαιο σκοπούς του Πρωτοκόλλου, καθώς και ότι η Επιτροπή δεν εκπλήρωσε την υποχρέωσή της να προτείνει αμελλητί ένα μεταβατικό καθεστώς έως την έκδοση της νέας οδηγίας περί των έργων υποδομής των μεταφορών.
   Κατόπιν τούτων, η προσφεύγουσα υποστηρίζει ότι πρέπει να ακυρωθεί η από 22 Ιουνίου 2004 οριστική απόφαση της Επιτροπής να μην προβεί σε οποιαδήποτε ενέργεια.
   
      (1)  Κανονισμός (ΕΚ) 2327/2003 του Ευρωπαϊκού Κοινοβουλίου και του Συμβουλίου, της 22ας Δεκεμβρίου 2003, για τη θέσπιση ενός μεταβατικού συστήματος σημείων που εφαρμόζεται στα βαρέα φορτηγά οχήματα που διέρχονται από την Αυστρία για το έτος 2004 στο πλαίσιο μιας αειφόρου πολιτικής των μεταφορών (ΕΕ L 345, σ. 30).
   
      (2)  Υπόθεση C-161/04, Δημοκρατία της Αυστρίας κατά Συμβουλίου και Κοινοβουλίου (ΕΕ C 106, 2004, σ. 49).